text: British Airways-fly trukket fri i Billund i nat
  08 februar 2017 kl. 17.38
  Der bliver nu foretaget tekniske undersøgelser på flyet, der tirsdag formiddag kørte fast i rabatten i Billund Lufthavn.
  Der blev indsat et andet fly, så passagerne retur mod London Heathrow tirsdag kunne komme afsted med godt tre timers forsinkelse.  Men flyet, der kørte af landingsbanen, står fortsat i Billund.
  - Flyet blev trukket fri i løbet af natten, og der er fløjet mekanikere fra British Airways ind fra England, siger Billund Lufthavns administrerende direktør, Kjeld Zacho Jørgensen, til TV SYD.
  Det bekræfter PrimeTime, der står for British Airways’ PR-arbejde i Danmark.
  Kjeld Zacho Jørgensen, adm. direktør, Billund Lufthavn: "Flyet blev trukket fri i løbet af natten, og der er fløjet mekanikere fra British Airways ind fra England."
  - Det er korrekt, at flyet er trukket fri. Men jeg kan desværre ikke komme med yderligere status på de tekniske undersøgelser, siger kommunikationsrådgiver Heidi Bisgaard.
  Flyet fra British Airways landede tirsdag formiddag planmæssigt i Billund kort efter klokken 10. Men umiddelbart efter landingen kom flyet for langt ud i græsrabatten på vej ind mod lufthavnsterminalen. Der er tale om et fly af typen Airbus A319.
  Ingen personer kom til skade under tirsdagens hændelse i Billund Lufthavn.
  